Skipuleggja íbúafund um einelti í Borgarbyggð Tvær mæður í Borgarnesi vinna nú að skipulagningu borgarafundar um einelti sem fram á að fara í Hjálmakletti þriðjudaginn 19. mars nk . Þetta eru þær Sigrún Katrín Halldórsdóttir og Kristín Gísladóttir en báðar eiga þær börn á grunnskólaaldri í Borgarnesi . „ Okkar markmið með fundinum er að vekja umræðu um einelti og mynda vakningu fyrir því að vera stöðugt á varðbergi gagnvart þessari miklu vá . Með fundinum viljum við einnig horfa til boðskapar gamla afríska máltækisins að það þurfi heilt þorp til að ala upp barn . Þannig viljum við leggja áherslu á að samfélagið allt þarf að vera samtaka í baráttunni gegn einelti . Sú barátta fer ekki einungis fram innan veggja skólanna , heldur víða í samfélaginu . Þetta viljum við að fólk hafi í huga dag frá degi . Forvarnir og umræða eru bestu aðferðirnar til að fyrirbyggja einelti og í því felst að vera vakandi fyrir eineltishættunni og afleiðingum hennar , “ sögðu þær Kristín og Sigrún í samtali við Skessuhorn . Áhugaverð dagskrá Dagskrá borgarafundarins verður með áhugaverðu sniði . „ Fundurinn byrjar klukkan 18 með erindum tónlistarmannsins Páls Óskars Hjálmtýssonar og Magnúsar Stefánssonar frá Marita . Þeir ætla að sýna stuttmynd um æskuár Páls Óskars en hann varð fyrir einelti sem barn . Í kjölfarið munu þeir félagar ræða um myndina , áhrif eineltis og hvernig einstaklingar geta byggt sig upp á nýjan leik eftir að hafa orðið fyrir barðinu á því . Eftir erindi þeirra munu tveir fyrirlesarar stíga á svið , þau Vilborg Guðnadóttir frá BUGL og Björn Rúnar Egilsson frá Heimili og skóla . “ Vilja málefnalegar umræður Borgarafundurinn eru hugsaðir fyrir alla íbúa Borgarbyggðar segja þær stöllur og vonast til að sjá sem flesta . „ Þetta er fundur fyrir foreldra og forráðamenn barna á öllum aldri , ömmur , afa , frændur , frænkur og alla þá sem vinna með börnum heima og að heiman . Að auki er ætlast til þess að börn í 6. - 10. bekk mæti með foreldrum sínum á fyrirlestur þeirra Páls Óskars og Magnúsar sem verður milli kl. 18 og 19 . Eftir þeirra fyrirlestur og stuttmynd verður öllum boðið upp á súpu . Að því hléi loknu er ætlast til að börnin fari heim eða í Félagsmiðstöðina Óðal sem verður opin fyrir þau . Fullorðna fólkið heldur áfram að hlýða á þá fyrirlestra sem eftir eru . Að þeim loknum viljum við ná fram málefnalegum umræðum og fer það fyrirkomulag allt eftir þeim fjölda sem við fáum í hús , “ sögðu Kristín og Sigrún að endingu .